Predmet: Nacrt prijedloga Plana djelovanja civilne zaštite grada Rijeke

**Obrazloženje**

Na temelju članka 17. stavka 3. Zakona o sustavu civilne zaštite („Narodne novine broj 82/15, 118/18, 31/20, 20/21 i 114/22), izvršno tijelo jedinice lokalne samouprave donosi plan djelovanja civilne zaštite.

Plan djelovanja civilne zaštite na području grada Rijeke donosi se na temelju Procjene rizika od velikih nesreća na području grada Rijeke, a nositelji, sadržaj i postupci u izradi Plana propisani su Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku donošenja (u daljnjem tekstu: Pravilnik; „Narodne novine“ broj 66/21).

Gradsko vijeće Grada Rijeke donijelo je 2. lipnja 2022. Odluku o donošenju Procjene rizika od velikih nesreća za područje grada Rijeke KLASA: 024-01/22-01/83, URBROJ: 2170-1-16-00-22-2 („Službene novine Grada Rijeke“ broj 8/22).

Plan djelovanja civilne zaštite Grada Rijeke (u daljnjem tekstu: Plan) je operativni dokument prvenstveno namijenjen za potrebe djelovanja Stožera civilne zaštite Grada Rijeke kao stručnog, operativnog i koordinativnog tijela za provođenje mjera i aktivnosti u velikim nesrećama.

Plan obuhvaća način djelovanja operativnih snaga sustava civilne zaštite te obrađuje segmente djelovanja po mjerama civilne zaštite kao i preglede operativnih snaga civilne zaštite s precizno navedenim zadaćama za svakog poimenično navedenog nositelja u sustavu civilne zaštite na području grada Rijeke.

Pravnim osobama dostavljaju se izvodi iz Plana na temelju kojih u vlastitim Operativnim planovima razrađuju djelovanje u sustavu civilne zaštite.

Planovi i Operativni planovi donose se radi utvrđivanja organizacije i djelovanja organiziranih snaga u sustavu civilne zaštite uz razradu konkretnih zadataka i nadležnosti. Njima se utvrđuje i potreban broj ljudi i materijalno-tehničkih sredstava te mjere i postupci za sprečavanje i provedbu mjera civilne zaštite, kao i uklanjanje posljedica katastrofa i većih nesreća na području za koje se Plan donosi.

Planovi, kao zasebni elaborati-dokumenti izrađuju se za svaku moguću katastrofu i veću nesreću.

Plan djelovanja civilne zaštite grada Rijeke sastoji se od poglavlja i to kako slijedi:

*1. Uvod;*

*2. Zakonske odredbe;*

*3. Opći dio:*

3.1. Opis područja odgovornosti nositelja izrade plana

U opisu područja odgovornosti nositelja izrade Plana navedene su osnovne prirodne i društvene karakteristike grada Rijeke.

Pod prirodnim karakteristikama navedeni su: položaj, vodotoci i dužina obale mora, brda, ostale geografsko-klimatske karakteristike (vrste tla, klimatske karakteristike – klasifikacija klime, temperatura, oborine, vjetar), površine obuhvaćene klizištima te karta potresnih područja.

Pod društvenim karakteristikama navedeni su podaci vezani uz stanovništvo: broj stanovnika, njihova podjela po spolu i dobi i rasporedu gustoće naseljenosti po mjesnim odborima, ali i podjela temeljem zaposlenosti (zaposleni/nezaposleni/umirovljenici).

Navedeni su i broj i kategorije osoba (po dobnim skupinama i spolu) s invaliditetom i posebnim potrebama (ranjive skupine).

Osim osoba s invaliditetom i posebnim potrebama, navedene su i kategorije stanovništva planiranih za evakuaciju.

U opisu područja odgovornosti nositelja izrade Plana navedena su i materijalna i kulturna dobra na području grada Rijeke, vodoopskrbni objekti, te razne vrste objekata (stambeni, poslovni, sportski, vjerski i kulturni) u kojima boravi i može biti ugrožen veliki broj ljudi.

Objektima za sklanjanje stanovništva navedeni su i kapaciteti za sklanjanje stanovništva (skloništa i eventualni dodatni kapaciteti - garaže, tuneli, utvrde), a navedeni su i kapaciteti za zbrinjavanje stanovništva (smještajni kapaciteti, osiguranje prehrane) te zdravstveni kapaciteti (javni i privatni).

Nadalje, prometno tehnološka infrastruktura – cestovna infrastruktura (ceste, mostovi, vijadukti i tuneli), željeznička infrastruktura (pruge, tuneli, mostovi), infrastruktura pomorskog i zračnog prometa, dalekovodi i transformatorske stanice, energetski sustav (plinovod, toplovod) i telekomunikacijski sustav također su navedeni u opisu područja odgovornosti.

3.2. Upozoravanje

Upozoravanje se provodi informacijama ranog upozoravanja dobivenih od institucija javnog sektora u području meteorologije, hidrologije i obrane od poplava, zaštite od požara, seizmologije, ionizirajućeg zračenja, javnog zdravstva, geologije te operatera postrojenja s opasnim tvarima, operatora hidroakumulacija, inspekcijskih službi i institucija koja provode znanstvena istraživanja, Grad Rijeka poduzima mjere upozoravanja vlastitih operativnih snaga i pravnih osoba od interesa za sustav civilne zaštite Grada Rijeke, kao i stanovništva.

Uspostavljanjem Sustava za rano upozoravanje i upravljanje krizama propisan je postupak ranog upozoravanja stanovništva za svaku od mogućih ugroza.

3.3. Pripravnost

Pripravnost je postupno dovođenje u stanje spremnosti operativnih snaga i sredstava za izvršavanje zadaća civilne zaštite te je navedeno vrijeme pripravnosti operativnih snaga.

3.4. Mobilizacija (aktiviranje) i narastanje operativnih snaga sustava civilne zaštite Mobilizacijom (aktiviranjem) se provodi postupak planskog i organiziranog dovođenja operativnih snaga civilne zaštite u stanje spremnosti za izvršavanje postavljenih zadaća u civilnoj zaštiti u određenom vremenskom razdoblju.

*4. Grafički dio*

U grafičkom dijelu Plana nalaze se karte infrastrukture na području grada Rijeke, ali i Operativne karte civilne zaštite s isječcima iz Operativne karte – Plan sklanjanja s lokacijama skloništa, Plan evakuacije s pravcima evakuacije, Plan zbrinjavanja, Gospodarski objekti koji sadrže opasne tvari i isti nije predmet javne objave.

*5. Posebni dio;*

Posebni dio Plana sadrži razradu operativnog djelovanja sustava civilne zaštite tijekom reagiranja u velikim nesrećama i katastrofama definiranih Procjenom rizika od velikih nesreća za područje grada Rijeke: poplava i prolom hidroakumulacijske brane „Valići“, potres, degradacija tla – klizište Grohovo, ekstremne vremenske pojave, tehničko-tehnološke nesreće s opasnim tvarima u gospodarskim subjektima i prometu, epidemije i pandemije, požar otvorenog prostora.

U Posebnom dijelu Plana navedene su i organizacije mjera civilne zaštite sklanjanja, evakuacije i zbrinjavanja stanovništva.

Kod organizacije sklanjanja stanovništva razrađeni su pregled skloništa po vrsti i kapacitetu, organizacija i boravak u skloništu (zaposjedanje skloništa, boravak u skloništu, napuštanje skloništa), kao i uloge stožera civilne zaštite, povjerenika civilne zaštite i postrojbi civilne zaštite Grada Rijeke.

Kod organizacije evakuacije stanovništva razrađeni su pregled i mjesta prikupljanja i prihvata stanovništva kod određenih ugroza, pregled pravaca i prometnica za evakuaciju, pregled prometnih sredstava predviđenih za evakuaciju, kao i uloge sudionika u evakuaciji.

Kod organizacije zbrinjavanja stanovništva razrađeni su pregled zadaća nositelja zbrinjavanja, kapaciteti zbrinjavanja, prikaz mjesta i lokacija za zbrinjavanja.

Osiguravanje specifičnih potreba osoba s invaliditetom nalazi se u poglavlju u kojemu su razrađene mjere civilne zaštite prilagođene osobama s invaliditetom.

*6. Prilozi*

Prilozi su sastavni dio Plana u kojima se nalaze kontakt podaci odgovornih osoba sustava civilne zaštite te podaci o kapacitetima i sposobnostima pojedinih pravnih osoba u reagiranju na velike nesreće i katastrofe. Prilozi su podaci koje je potrebno redovno ažurirati, podaci u prilozima su tajni ili su dio poslovnih tajni određenih pravnih osoba te uz grafički dio Plana, Prilozi Plana, također nisu predmet javne objave.

Nacrt prijedloga Plana prethodno je usvojen na 4. sjednici Stožera civilne zaštite Grada Rijeke održanoj 27. ožujka 2024. godine.

Temeljem članka 54. Pravilnika, svi nositelji izrade planskih dokumenata u civilnoj zaštiti dužni su u postupak donošenja propisa uključiti javnost kako bi se prikupile informacije o interesima, stavovima i prijedlozima zainteresirane javnosti u vezi s javnim politikama na području civilne zaštite te pravovremeno uočile slabosti i negativni učinci javnih politika, a koje kroz postupak savjetovanja treba otkloniti prije njihovog formalnog usvajanja.

Nadalje, temeljem članka 11. Zakona o pravu na pristup informacijama („Narodne novine“ broj 25/13, 85/15 i 69/22) propisana je obveza jedinica lokalne samouprave da u svrhu savjetovanja s javnošću javno objave na internetskim stranicama nacrte općih akata kojima se uređuju pitanja od značenja za život građana. Obzirom na gore navedeno, te sukladno Planu savjetovanja s javnošću u 2024. godini, Plan djelovanja civilne zaštite grada Rijeke objavit će se na web stranici Grada Rijeke radi provedbe savjetovanja s javnošću u trajanju od 30 dana.

Slijedom navedenoga, predlaže se Gradonačelniku Grada Rijeke donošenje sljedećeg

z a k lj u č k a

1. Utvrđuje se Nacrt prijedloga Plana djelovanja civilne zaštite grada Rijeke, u predloženom tekstu.

2. Internetsko savjetovanje s javnošću o Nacrtu prijedloga Plana iz točke 1. ovoga zaključka, u trajanju od 30 dana, provest će se na [www.rijeka.hr](http://www.rijeka.hr).

3. Nositelj izrade Nacrta iz točke 1. ovoga Zaključka i provedbe savjetovanja s javnošću je Upravni odjel za zdravstvo, socijalnu zaštitu i unapređenje kvalitete života.